Jy kampeer elke dag op ’n ander plek sonder die tentpenne of die opblaasmatras? Jy parkeer net iewers in die wye natuur, steek ’n vuurtjie aan en gaan slaap later op ’n sagte bed?
Iemand vertel my toe hulle het ’n kampeerbussie gehuur en dit vreeslik geniet. Ek het ’n engelekoor hoor sing – die perfekte oplossing!
Op Nieu-Seeland se smal paadjies was ek ons minibussie baie dankbaar toe ek sien hoe die ouens met die groot ryhuise om die nou kronkels sukkel.
Ons het twee sitplekke voor gehad, en in die agterste deel was ’n bed, ’n kombuisie en baie pakplek vir die kampeertafels en -stoele.
Daar was selfs ’n afdakkie wat ons vir die son en weer kon afslaan. Op die Suideiland van Nieu-Seeland was ek dankbaar om uit die reën en wind in my snoesige bed in te kruip sonder om bang te wees ek gaan in ’n plas water wakker word.
Ook in Suid-Afrika word kampeerbussies al hoe gewilder. ’n Mens sien gewoonlik die toeriste wat toer met die groot ryhuise waarin jy jou fietse, toilet én skoonma kan in pas. Die kleiner kampeerbussies merk ’n mens moeiliker op, omdat dit soos gewone minibusse lyk.
Kogelbaai: Gedurende die week en buite seisoen, na aan die Kaap. Ongelooflike uitsigte op die berg en see.
Beaverlac: Groot kamp. Jy kan nog ’n stil hoekie kry al is dit gewild. ’n Hele rivier vol poele om te ontdek.
Keurboomsstrand-kamp agter Enrico’s: Dit voel asof jy in die bos is, maar jy is net langs die strand. Lekker vir die somer onder die melkhoutbome.
Ek het Lekker Camper, ’n plaaslike maatskappy wat VW-kampeerbussies bou en verhuur, opgespoor. Hannes van Tonder en Greta Wermig het die wêreld platgetoer, en baie keer ook in ’n ryhuis. Toe hulle net mooi genoeg gehad het van Londen se weer en die saai kantoorlewe, het hulle hul eie ryhuisonderneming hier te begin.
“Met ’n kampeerbussie kom ’n mens van die hoofpaaie af en het jy algehele vryheid om enige tyd na enige plek af te draai – sonder om vooruit te bespreek en sonder om op te pak,” verduidelik Greta.
“Jy kan ook maar net goeie koffie, jou flipflops, tjoppies en goeie geselskap bring, want die bussie is ten volle toegerus en het ’n kombuisie. Jy kan maklik by ’n watergat stop en wild kyk terwyl jy ’n koffietjie maak.
“Die bussies is kleiner as die groot ryhuise en pas in ’n gewone parkeerplek en kan by parkeerarkades in. Jy het ook nie ’n spesiale rybewys nodig om dit te bestuur nie. Dit bestuur makliker in die wind en verbruik minder petrol as groot ryhuise,” vertel Greta. “Een van my gunsteling-toebehore in die nuwe bussies is die sonpanele. Dit beteken jy kan enige plek kampeer sonder om van ’n kragpunt afhanklik te wees.”
“Los die elektroniese toestelle tuis,” gee Greta raad. “Die lewe is kort en die wêreld is mooi. Partykeer moet ons net die politiek los, die pad vat, ’n bietjie rondom ons kyk en die natuurlike skoonheid van ons land geniet en ons passie uitleef.”